Opdateret med oplysningen om, at Mads Duedahl er ny regionsrådsformand Det er en lykkelig, overvældet men også træt Mads Duedahl (V), der tidligt onsdag morgen kan konstatere, at han skal være den nye regionsrådsformand i Nordjylland og dermed afløse Ulla Astman (S) på posten. - Det er helt fantastisk, jeg kan næsten ikke tro det. Det var en sejr, vi havde håbet på – og det er historisk efter så mange år med Socialdemokratiet ved bordenden, siger Mads Duedahl. Det er første gang, der er et blåt flertal i Region Nordjylland, efter at Socialdemokratiet har siddet på formandsposten i 14 år. De borgerlige partier får 21 mandater mod rød bloks 20 mandater. Så nu er det Venstre, som skal stå i spidsen for regionsrådet. Handler om liv og død Mads Duedahl, der ikke har erfaring med regionsrådspolitik, fremhæver, at han skal trække på sine år som sundhedsrådmand i Aalborg Kommune i sin nye post som regionsrådsformand, og den 37-årige politiker føler sig godt klædt på til opgaven, som han kalder ærefrygtindgydende. - I regionsrådet har vi med det allervigtigste at gøre, nemlig andre menneskers sundhed, og det handler om liv og død, siger Mads Duedahl. Han erkender samtidig, at sundhedssystemet er under et enormt pres, hvor der ikke findes nogen nemme løsninger. - Så det er en kæmpeopgave, der ligger foran mig, og jeg kan næsten ikke vente med at komme i gang, siger Mads Duedahl. Det borgerlige flertal i regionsrådet blev sikret, ved at Venstre holdt fast i sit mandattal, mens Det Konservative Folkeparti og Nye Borgerlige gik frem. Mads Duedahl fortæller, at han havde en aftale med de konservatives Per Larsen om, at det største parti af de to skulle have regionsrådsformandsposten. - Jeg har haft gode og saglige snakke med Per Larsen, og så må vi se, når vi senere onsdag skal fordele de forskellige udvalgsposter, lyder det fra Mads Duedahl. Han oplyser dog, at 1. næstformandsposten i regionsrådet går til den konservative Pia Buus, hvor hun afløser Lone Sondrup (V). Ulla Astman vil sætte sig på bagerste række Den afgående regionsrådsformand Ulla Astman må efter 14 år på posten erkende, at der nu er et borgerligt flertal. - Jeg ønsker selvfølgelig den borgerlige blok tillykke med valgsejren. Jeg håber, de passer godt på Nordjylland, siger Ulla Astman. Hun fortæller, at hun nu vil sætte sig ned på bagerste række i regionsrådet, og hun skal ud og finde sig et andet arbejde. - Jeg er 51 og jeg håber, at jeg stadig kan bruges på arbejdsmarkedet. Jeg har i hvert fald mange år tilbage på arbejdsmarkedet endnu. Så det er en ny fremtid, jeg skal kigge ind i, siger Ulla Astman. Selvom hun er ked af valgnederlaget, ser hun også frem til, at livet på nogle områder bliver nemmere. - Jeg slipper i hvert fald for at skulle tale med journalister hele tiden 24-7. Det er ikke fordi, jeg har noget imod journalister, men jeg får i hvert fald noget mere frihed og kan prioritere anderledes, siger Ulla Astman. Straffes af vælgerne De store tabere af valget må siges at være Socialdemokratiet og Dansk Folkeparti, der går henholdsvis 6,4 og 4,9 procentpoint tilbage. Valgets vinder - hvis man kigger på vælgerfremgang - er uden sidestykke Konservative, men blandt de borgerlige partier er Venstre størst.
For første gang har blå blok flertal i regionsrådet i Nordjylland, og den kommende formand glæder sig til udfordringen.